《张野人求诗》
宋代·释德洪

醉看湘山二十春，杖藜疾趋旋路尘。儿童拍手呼不住，并行磨之不怒瞋。

人间祸福本无象，引手按之如有神。草鞋不踏公卿门，术中玉石两俱焚。

不知世上有憎爱，一味但觉山林尊。得钱行沽付一醉，儿啼妻号了不闻。

孔仲山为阿里卒，吴门亦藏梅子真。何年笑跨紫云去，举手山头谢世人。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。